KTC มั่นใจพอร์ตสินเชื่อปี 65 ทะลุเป้า 1 แสนล้าน แย้มปี 66 โตต่อเนื่อง 15%
KTC มั่นใจพอร์ตสินเชื่อปี 65 ทะลุ 1 แสนล้าน แย้มปี 66 โตต่อเนื่อง15% รับยอดใช้จ่ายผ่านบัตรพุ่ง พร้อมลุยปล่อยสินเชื่อพี่เบิ้ม-กรุงไทยลีสซิ่ง 9,000 ล้านบาท และรุกเปิดบัตรใหม่ 1.8 แสนใบ หนุนผลงานเข้าเป้า 
KTC
17 พ.ย. 2565

นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย จำกัด (มหาชน)  หรือ KTC เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 15 พ.ย. 65 เปิดเผยว่า ภาพรวมเศรษฐกิจในประเทศมีแนวโน้มดีขึ้นอย่างต่อเนื่อง ภายหลังการทยอยเปิดเมืองของหลายประเทศทั่วโลก รวมทั้งการที่ไทยเปิดประเทศสู่สภาวะปกติ ความร่วมมือของภาครัฐและภาคเอกชนในการจัดกิจกรรมการตลาดและมาตรการกระตุ้นเศรษฐกิจต่างๆ ที่ส่งผลให้เศรษฐกิจกลับมาคึกคัก ประชาชนมีกำลังซื้อและกล้าใช้จ่าย
จากปัจจัยดังกล่าวส่งผลให้งบ 9 เดือนแรกปี 65 บริษัทมีกำไรสุทธิอยู่ที่ 5,409 ล้านบาท เพิ่มขึ้น 17%จากช่วงเดียวกันของปีก่อน 4,664 ล้านบาท เนื่องจากรายได้รวมอยู่ที่ 16,978 ล้านบาท เพิ่มขึ้น 7% จากช่วงเดียวกันของปีก่อนอยู่ที่ 15,930 ล้าบาท เนื่องจากปริมาณการใช้จ่ายผ่านบัตรเครดิตที่สูงขึ้นต่อเนื่องอย่างชัดเจน
สำหรับผลดำเนินงานในรอบ 9 เดือนปี 65 ปริมาณการใช้จ่ายผ่านบัตรมีอัตราการเติบโต 22.7% ยอดเท่ากับ 169,033 ล้านบาท ด้วยการฟื้นตัวของภาพเศรษฐกิจภายในประเทศ กิจกรรมทางเศรษฐกิจที่เริ่มกลับมาคึกคักยิ่งขึ้น โดยบริษัทคาดว่าอัตราเติบโตของปริมาณการใช้จ่ายผ่านบัตรขสิ้นปี 65 จะขยายตัวมากกว่า 15%
ขณะที่ธุรกิจสินเชื่อบุคคล 9 เดือนแรก มีอัตราเติบโตที่ 7.9% หรือมีมูลค่าจำนวน 31,524 ล้านบาท โดยใช้กลยุทธ์ให้ความสำคัญกับลูกค้าใหม่และรักษาฐานลูกค้าเดิมโดยคาดสิ้นปีนี้โต 7.0% ตามเป้าหมายที่ได้กำหนด
ขณะที่ยอดลูกหนี้สินเชื่อพี่เบิ้มและกรุงไทยลีสซิ่งสำหรับลูกค้าใหม่ 9 เดือนแรกมีมูลค่าประมาณ 804 ล้านบาท แม้จำนวนเพิ่มจะยังต่ำกว่าเป้าหมายที่กำหนดไว้ แต่บริษัทก็ยังคงมุ่งมั่นที่จะประสานงานกับทุกฝ่าย เพื่อเร่งหาลูกค้าและเพิ่มอัตราการขยายตัวให้ได้มากที่สุดสำหรับช่วงที่เหลือของปี 65 คาดว่าจะมีมูลค่า 1,000 ล้านบาท ขณะที่ยอดลูกหนี้ Commercial Loan กรุงไทยลีสซิ่งตั้งเป้าอยู่ที่ 3,000 ล้านบาท
นอกจากนี้บริษัทตั้งเป้าพอร์ตสินเชื่อรวมปี 65 เติบโตมากว่า 100,000 ล้านบาท จากงวด 9 เดือนปีนี้อยู่ที่ 97,016 ล้านบาท โดยพอร์ตเติบโตดีจำกทั้งบัตรเครดิต และสินเชื่อบุคคล ขณะที่คุณภาพของพอร์ตตั้งเป้า NPL สิ้นปีนี้อยู่ที่ 3.6% ขณะที่ 9 เดือนแรกอยู่ที่ 2.0%
อย่างไรก็ตามงวด 9 เดือนแรกปี 65 ปริมาณการใช้จ่ายผ่านบัตรของบริษัทมีอัตราขยายตัว 22.7% หรือมีมูลค่า 169,033 ล้านบาท โดยบริษัทมีฐานสมาชิกทั้งสิ้น 3,269,027 บัญชี แบ่งเป็น บัตรเครดิต 2,534,226 บัตร และสินเชื่อบุคคลจำนวน 734,801 บัญชี นอกจากนี้ปี 66 บริษัทตั้งเป้ายอดเปิดบัตรใหม่อีก 180,000 บัตร
ขณะที่แนวโน้มธุรกิจในปี 66 บริษัทตั้งเป้ากำไรเติบโตดีกว่าปีนี้ และอัตราการเติบโตพอร์ตสินเชื่อรวมคาคเติบโต 15% นอกจากนี้ตั้งเป้าอัตราการเติบโตยอดลูกหนี้สินเชื่อบุคคลที่ 7% ส่วนยอดลูกหนี้ใหม่สินเชื่อพี่เบิ้ม และกรุงไทยลีสซิ่งตั้งเป้าปล่อยสินเชื่ออยู่ที่ 9,000 ล้านบาท
นอกจากนี้บริษัทได้จัดกลยุทธ์ด้านความยั่งยืนระยะยาว 5 ปี (ปี 65-69) ซึ่งครอบคลุมประเด็นสำคัญด้านความยั่งยืนใน 3 มิติ ได้แก่ กลยุทธ์มิติเศรษฐกิจ (Better Product and Service) กลยุทธ์มิติสังคม(Better Quality of Life) และกลยุทธ์มิติสิ่งแวดล้อม (Better Climate) โดยนำเทคโนโลยีและนวัตกรรมดิจิทัลมาพัฒนาการดำเนินงาน การออกและพัฒนาผลิตภัณฑ์และบริการที่ตอบโจทย์ความต้องการ สร้างประสบการณ์ที่ดี และสร้างความไว้วางใจให้เกิดแก่สมาชิกและผู้มีส่วนได้เสีย เช่น KTC Mobile, KTC QR PAY บนมาตรฐานความมั่นคงปลอดภัยด้านสารสนเทศ ความมั่นคงปลอดภัยทางไซเบอร์ และความปลอดภัยของข้อมูลส่วนบุคคล นำไปสู่การสร้างโอกาสเข้าถึงผลิตภัณฑ์และบริการทางการเงิน ให้แก่คนในสังคมได้อย่างทั่วถึง และบรรเทาผลกระทบต่อสิ่งแวดล้อมได้อย่างยั่งยืน